ועדת הכספים, כנסת 17, פרוטוקול מספר 274, 2006-12-27 13:00

יעקב ליצמן: אני פותח את ישיבת ועדת הכספים.

יעקב ליצמן: נמצא אתנו שר התיירות.

יצחק הרצוג: רבותיי, מפת אזורי העדיפות לצורך עידוד השקעות הון בתיירות פגה לפני כשלושה חודשים והיה צורך להתקין מהר צו חדש.

יצחק הרצוג: הממשלה כוננה ועדה בראשות מנכ"ל משרד התיירות, עם משרדים אחרים, כאשר באנו ועשינו משהו מאוד חדשני ומהפכני.

יצחק הרצוג: לא עוד 21 אזורים שאף אחד לא מוצא בהם את הידיים והרגליים, רובם אגב בלי שום מענקים, לא עוד מהלך שבו יש כל מיני סטאטוסים של כל מיני מתקני אחסון.

יצחק הרצוג: מה שעשינו היה דבר מאוד פשוט: או שיש אזור עם עדיפות או שאין.

יצחק הרצוג: כאשר הפרמטרים הם אך ורק פרמטרים ענייניים של מה שיכול להביא תיירים ומה שיכול לעודד את התיירות, ולא שום שיקול אחר.

יצחק הרצוג: המפה כוללת שלושה תחומים בלבד: מלונות, מלוניות ואטרקציות, כאשר שמנו דגש מיוחד במלוניות גם למגזר הערבי, גם על-פי הבג"ץ של עדאלה בנושא הזה.

יצחק הרצוג: פעם ראשונה שהמגזר הערבי נכלל במפה בלי כחל וסרק ובלי חוכמות.

יצחק הרצוג: עשינו את רצועת החוף של מדינת ישראל באזורים מסוימים כרצועה שהיא אטרקטיבית לתיירות.

יצחק הרצוג: אנחנו לא שמנו אזורים שבהם ערכי הקרקע הם גבוהים וממילא יש להם ביקוש עצום כמו למשל אזור תל-אביב.

יצחק הרצוג: עשינו את המרחב הכפרי – נגב, גליל ואזורי פריפריה – ואני אומר כבר כאן

יצחק הרצוג: שאנחנו נקיים דיון עם האלוף לגבי אזורי יש"ע, כאשר דבר אחד הוזכר בצו וזה צפון ים המלח כאזור שבו אנחנו נפתח תיירות, ולגבי השאר אני מתחייב שיהיה דיון מלא.

יצחק הרצוג: אנחנו עובדים עם ראשי הרשויות והמועצות בצורה מסודרת.

דוד טל: ים המלח כולל אזור נאות הכיכר?

יצחק הרצוג: צפון ים המלח.

יצחק הרצוג: אזור נאות הכיכר, בגלל בעיית הבולענים, אי אפשר לתת בו מענקים כיוון שאין פתרון לקרקע ולכן היום המדינה משקיעה מאות מיליונים להציל מלונות מפני התמוטטות.

יצחק הרצוג: אין אפשרות בכלל לכלול את זה כרגע במפה ואין אפשרות כרגע לבנות מלונות בגלל עליית המפלס ב-20 סנטימטרים.

יצחק הרצוג: אם תסתכלו על המפה, המפה כוללת את כל אחד מהאזורים, המפה צמודה, יש לנו את הנגב, את הגליל, את הגולן, יש לנו את אזור הכרמל ויש לנו את אזור הרי ירושלים.

יצחק הרצוג: כמובן שנתנו עדיפות לעיר רמלה בפעם הראשונה משום שבעיר רמלה יש בעצם מוקד תיירותי יוצא דופן עם אתרים פנטסטיים וזה אחד החידושים שנמצאים במפה.

יצחק הרצוג: המפה פשוטה והגיונית.

יצחק הרצוג: הממשלה אישרה אותה פה אחד ואני מבקש מהוועדה לאשר את הצו.

יצחק הרצוג: אי אפשר לתקן אותו אלא לאשר אותו כמו שהוא.

חיים אורון: אני לא רוצה להעיר הערות על המפה אלא אני רוצה לשאול לגבי המכרז.

יצחק הרצוג: אני אענה על זה בסוף.

יצחק הרצוג: ההליך מדבר על אופן קבלת כסף.

חיים אורון: כרגע יש כאילו החלטה - שמעכבת ביצוע ואני לא יודע אם זה נפתח – שמעבר לשאלה של האזור, יש התמחרות לגבי גובה המענק דרך מכרז.

חיים אורון: מי שמוכן לקבל את זה בתנאים פחות טובים, הוא זוכה.

חיים אורון: זה דומה קצת לחוק אלי אפללו שנותנים הטבות במס כדי להעביר מדברים לדברים, אבל הקופה ריקה.

חיים אורון: אני חושב שזוהי הזדמנות, ואני יודע שהאוצר לא אוהב, להרוג את נושא המכרז.

יצחק הרצוג: אני אסביר על מה מדובר, ואז המנכ"ל יענה.

ניסן סלומינסקי: השר דיבר לגבי האזור של בקעת הירדן ויהודה ושומרון.

ניסן סלומינסקי: אני מניח שמדובר בראייה של תיירות בלבד, ואז ודאי שיש אזורים במקומות האלה שהם מושכי תיירות יותר מכל המקומות האחרים.

ניסן סלומינסקי: אנחנו גם רואים שיש הרבה תיירות לאזור הזה וצריך לדעת לפתח ולהשקיע.

ניסן סלומינסקי: השר אמר שזה לא נמצא כאן, למרות שיכול להיות שזה כן עונה על כל הקריטריונים, בגלל שזה עניין של צו אלוף.

ניסן סלומינסקי: זאת אומרת, כדי להבין, בדיון עם האלוף, זו תהיה עמדתו של השר?

יצחק הרצוג: אני אומר לך חד משמעי.

יצחק הרצוג: יש הליך עבודת מטה עם האלוף.

יצחק הרצוג: יש אזורים שהצענו כאזורים שיכולים להיות אטרקטיביים ואני יכול לציין חלק מהם כמו גוש עציון, בקעת הירדן, צפון ים המלח.

יצחק הרצוג: אנחנו לא נעשה קשר בנפשנו.

יצחק הרצוג: לא נבזבז כסף במקומות שאין שום טעם לעשות את זה, אבל בוודאי שאוזנינו ופינו שווים בעניין הזה.

יצחק הרצוג: גם עמנואל.

ניסן סלומינסקי: מקומות כמו מערת המכפלה, כמו קבר יוסף.

ניסן סלומינסקי: אם היית אומר שזו מפת התיירות שלי גם באזורים האלו, אבל עליה אתה לא יכול להחיל את הצו ועליה אתה הולך לדבר עם האלוף, את זה אני מבין, אבל אין לי את המפה ואני לא יכול לראות אותה, כך שקשה לי לדעת.

ניסן סלומינסקי: שמענו הבוקר או אתמול מראש-הממשלה שהודיע על אזור עדיפות לחיפה.

ניסן סלומינסקי: אני לא יודע אם זה קשור לנושא שלך כתיירות.

יצחק הרצוג: זה קשור.

ניסן סלומינסקי: יכול להיות שהוא דיבר על אזור עדיפות כולל וחיפה הפכה לעיר מצוקה והיא תקבל את כל העדיפויות ולא רק בתיירות.

ניסן סלומינסקי: בכל מקרה, אני רואה שאצלך מופיע אזור חיפה.

ניסן סלומינסקי: התחושה הייתה שהבדיקה הייתה לפי ראשי הערים ואני אמרתי שאם נותנים ליונה יהב – שאני אוהב אותו ופעם הוא היה איש מפלגת העבודה – אזור עדיפות, כנראה שהוא שייך לקדימה.

ניסן סלומינסקי: בדקתי ואמרו לי שאכן הוא עבר לקדימה.

ניסן סלומינסקי: זו התחושה.

ישראל כץ: אני מברך על התוכנית כי כל ירייה, פוגעת.

ישראל כץ: כל אזור שנותנים לו, נותנים לו הזדמנות לפתח יותר את התיירות.

ישראל כץ: צריך לזכור שהתוכנית באה על רקע כללי שכבר קיים.

ישראל כץ: הכללים הקיימים נתנו אזורי עדיפות גבוהה לפריפריות.

ישראל כץ: בעצם התוכנית הזו שוברת את הקריטריון הזה.

ישראל כץ: אני לא שומע על סכומי כסף גדולים מאוד שהם יממנו את התוספות.

ישראל כץ: היו ערי תיירות כמו ירושלים ונתניה או דברים מהסוג הזה.

ישראל כץ: התוכנית הזו לא באה לתת סיוע מיוחד לשלומי או לפתח מקומות חדשים.

ישראל כץ: אני לא אומר את זה בטון של ביקורת, אבל אני מקווה שזה לא יפגע באזורים המרוחקים.

ישראל כץ: דבר אחד מכל התוכנית ברור לי, וזה לא קשור לראש העיר.

ראובן ריבלין: אני חושב שמה שאתה אומר הוא נכון, אבל בכל זאת עניי מפלגתי קודמים.

ישראל כץ: כאמור, אני מברך על התוספות ועל הפעילות.

ישראל כץ: אני לא יודע אם מוקצה לזה סכום כסף מיוחד או שזה מתוך אותה עוגה.

ישראל כץ: חשוב ביותר לנסות לפתח את המגזר הערבי.

ישראל כץ: חשוב לתמרץ את המגזר הכפרי.

ישראל כץ: יש מקום אחד שעוזרים לו ומבחינתי בצדק, וזה רק בגלל המלחמה וזו חיפה.

ישראל כץ: אין שום סיבה אחרת שחיפה מופיעה ואני בהחלט מוכן, ואני חושב שזה לגיטימי, שבעקבות המלחמה הזאת יקום ראש-הממשלה כמו שהוא הכריז ויעביר החלטה לסייע לחיפה.

ישראל כץ: הדם של תושבי הקריות הוא לא פחות סמוך מאשר תושבי חיפה.

ישראל כץ: אי אפשר להפריד בין חיפה לקריות.

ישראל כץ: כולנו סיירנו, כולנו היינו, כולנו ביקרנו, כולנו שמענו ואני אומר שהמציאות הייתה כל כך קשה, ולא נעים אפילו לומר זאת בצורה הזאת, אבל לא מעט תושבי קריות נהרגו בתוך חיפה.

ניסן סלומינסקי: גם טירת הכרמל.

ישראל כץ: הטילים נפלו בחיפה ובקריות.

ישראל כץ: איזה מסר זה שמקום מקבל רק בגלל המלחמה, וחיפה מקבלת רק בגלל המלחמה כי אין שום מצב שהייתה נכנסת לתוכנית כזאת בלי נושא המלחמה.

ישראל כץ: אני כבר העברתי את חוק הנגב ואני יודע מה זה קריטריונים, וכבר תיקנו אותו, וגם עשינו את זה לפי קריטריונים ותמיד היו קווי רוחב, ותמיד היו דברים אחרים.

ישראל כץ: כבר טיפלתי בתוכנית מיוחדת לרמת הגולן ואני מכיר את כל הדברים.

ישראל כץ: כאן אין קריטריונים.

ישראל כץ: צריך להיות משפטית ברור שכאן אין קריטריונים אלא יש כאן תוכנית.

קריאה: השר אומר שנעשתה עבודה.

ישראל כץ: יבוא צוות אחר שיעשה עבודה אחרת.

יצחק הרצוג: לא נכון.

ישראל כץ: אני לא רוצה להתווכח.

ישראל כץ: פגשתי את ראש עיריית קריית אתא במקרה במסדרון למעלה.

ישראל כץ: רציתי לבוא במיוחד לדיון הזה וגם לתמוך בבקשת ראש העיר רמלה שטלפן אליי, והוא לא מהליכוד, כי אני בעד העיקרון הזה שרמלה גם היא תיכלל.

יעקב ליצמן: מי אתה אומר שלא צריך להיכלל כאן?

ישראל כץ: כולם צריכים להיכלל.

ישראל כץ: זה לא כסף שמחלקים וכל אחד מקבל אלא זו הזדמנות.

ישראל כץ: כל מקום שייכלל, הוא מקום שיהיה בו פוטנציאל לעשות דברים.

ישראל כץ: אומר השר בשיחת מסדרון – ואם הוא רוצה לתקן, הוא יתקן – שבקריות אין תיירות ולכן אין צורך לתת להם.

ישראל כץ: אני אומר שמאחר שאתה נותן כאן אישור עקרוני, אם לא יצליחו להביא יזמים, לא עולה לך כלום, ואם יצליחו, הטיעון הזה הוא טיעון שהוא לא תקף.

ראובן ריבלין: הואיל ואני מכיר את שר התיירות ויודע על השיקולים הממלכתיים שלו, למרות שלפעמים גם הוא נוגע בנושאים פוליטיים - אני אומר זאת כדי שיבין ששיקוליו, אם הם פוליטיים, הם לא יותר מהשיקולים שלי או פחות מהשיקולים שלי - אני רוצה להגן עליו ולומר לו שאני לא רוצה חלילה שבמפה הזאת יהיה איזשהו מצב שבו יוכלו לומר שהוא שקל שיקולים פוליטיים.

ראובן ריבלין: אני רוצה להפנות את תשומת לבכם למפה ולהגדרותיה בכתב.

ראובן ריבלין: קריית אתא, ואני לא מדבר על כל הקריות, שבמקרה ראש העיר נמצא בכנסת, אני רוצה שתפתחו את המפה ותראו.

ראובן ריבלין: באזור הצפוני שבין העמקים לבין חיפה, יש שם משולש לבן שנכנס לתוך הכחול.

קריאה: מועצה אזורית זבולון.

ראובן ריבלין: כל רצוני כאן הוא להגן על השר מלשונות רעות.

ראובן ריבלין: ראו את הקו המתוחם הצפוני של קו הרוחב.

ראובן ריבלין: תראו איך קריית אתא מכל צדדיה עטופה בכחול והיא כולה לבנה.

חיים אורון: אתה צודק לגבי מלוניות.

ראובן ריבלין: אין לי דרישה יותר.

ראובן ריבלין: גמרנו.

ראובן ריבלין: דרך אגב, מה ההבדל בין מלוניות למלון מבחינת ההטבות שניתנות?

יצחק הרצוג: אותו הדבר.

אורית נוקד: אני רוצה לברך את השר וגם את המנכ"ל על המהירות וגם על היעילות.

אורית נוקד: העובדה שיש כאן בחוק דגש על פיתוח ועידוד מגזרי המיעוטים, אני חושבת שזה חשוב מאוד.

אורית נוקד: סוף סוף מיישמים את מה שמדברים.

אורית נוקד: לגבי הקטגוריה של מלונות בתיירות, אני מבינה שהמועצה האזורית בית שאן לא נכללת שם, ואני חושבת שהמועצה הזאת שסובלת מתנאי מזג אוויר מאוד קשים, צריך לכלול גם אותה.

שי חרמש: טוב שיש את זה מאשר אין שום דבר.

שי חרמש: רבותיי, ברגע שהכול בפנים, שום דבר לא בפנים.

שי חרמש: ברגע שדין מעיין צבי כדין משגב עם, ברגע ששער העמקים שווה למרגליות, וזה מה שנעשה כרגע, אין מדרג.

קריאה: זה היה תמיד כך.

יצחק הרצוג: אתה לא מבין איך זה עובד.

שי חרמש: אני מבין כי אני מסתכל על המפה.

שי חרמש: מפת המלונות, יש בה איזשהו היגיון מעבר לעניין.

שי חרמש: אם נצמצם את המפה, היא ממקדת אזורים פריפריאליים.

שי חרמש: ברגע שחולדה היא כמו ניר עם, פספסנו את העניין.

שי חרמש: אני אצביע בעד זה משום שעדיפה המפה הזאת על המפה הקודמת.

שי חרמש: בסופו של דבר אנחנו מחמיצים את הפריפריה.

יעקב פרץ: אזור חיפה, העיר חיפה נמצאת במרחב התכנון של חיפה-קריות ומועצה אזורית זבולון.

יעקב פרץ: אנחנו באותו מרחק שטח.

יעקב פרץ: קריית חיים שהיא גבול חוט סערה עם קריית אתא, עם קריית מוצקין, עם קריית ביאליק, היא שייכת לעיר חיפה.

יעקב פרץ: כלומר, בקריית חיים יוכלו לבנות מלון ולקבל הטבות, אבל בקריית מוצקין, לא יוכלו לבנות שם מלון.

יעקב פרץ: כלומר, כל הגלעין של חיפה והקריות, חד הם.

יעקב פרץ: אנחנו הולכים לאזור הצפוני ורואים את כביש 70.

יעקב פרץ: מדברים על צומת יגור שהיא הכניסה לעיר קריית אתא, אנחנו הולכים לצומת אבליין ורואים שתוכנית המתאר המחוזית מדברת על אלף דונם שירותים ציבוריים בצומת אבליין.

יעקב פרץ: בתוכנית המתארית, תוכנית מתאר 6 של המחוז, לא כוללים את העיר קריית אתא.

אמנון כהן: אדוני היושב-ראש, אני מברך על היוזמה.

אמנון כהן: ישב צוות רציני ועשה את העבודה, ואני מאמין שעשה עבודה טובה.

אמנון כהן: אם פותחים את המפה, צריך לפתוח אותה גם לעיר שראש העיר שלה לא נמצא כאן.

אמנון כהן: אם ראש העיר קריית אתא הגיע ומסכימים על כך שאם מכניסים את העיר, זה לא פוגע בתוכנית – זה בסדר.

אמנון כהן: אבל אם זה מהווה איזושהי בעיה משפטית או בעיה אחרת, לא צריך ללכת לזה.

יצחק הרצוג: לעשות צדק לחיפה.

יצחק הרצוג: חיפה היא עיר תיירות מדהימה.

יצחק הרצוג: עם כל הכבוד לכל הצביעות כאן, הכרמל, הגנים הבאהיים, חוף הים.

ישראל כץ: אני לא אמרתי שאתה עושה את זה משיקולים.

יצחק הרצוג: לא יודע, יש כאן כל מיני הערות.

יצחק הרצוג: אני חוזר בי.

יצחק הרצוג: הייתה פה עבודה של צוות מקצועי רציני שישב כאשר המטרה היא מה יכול להביא תיירים.

יצחק הרצוג: זו האמת.

יצחק הרצוג: חיפה היום בתת-אכלוס.

יצחק הרצוג: יש לה בקושי אלף חדרים וזו עיר שיכולה להיות מעצמת תיירות בכל היקף.

יצחק הרצוג: זו האמת.

יצחק הרצוג: למה?

יצחק הרצוג: כי דווקא הצד של הכרמל והים הוא הצד היותר חשוב.

יצחק הרצוג: בצו הזה יש חידוש מרענן ואמרנו.

יצחק הרצוג: מגזר ערבי, אזורים שהם בעלי פוטנציאל שלעולם לא קיבלו את היכולת להתחרות.

יצחק הרצוג: איך זה יבוצע.

יצחק הרצוג: יהיה פול של כסף שבו יהיו כללים מכללים שונים.

ישראל כץ: בתוכנית לפיתוח הגולן, הוספנו את הדרוזים ברמת הגולן והם מקבלים.

יצחק הרצוג: אזור החוף הוא אזור חשוב, הוא אזור בעל פוטנציאל מושך תיירים.

יצחק הרצוג: הוועדה ישבה ועשתה מיפוי איפה אתה יכול לפתח למשל אטרקציות או מלוניות.

יצחק הרצוג: להערת ראש עיריית קריית אתא.

יצחק הרצוג: לי באופן אישי אין בעיה אם זו המלצת הוועדה, אבל יש פה בעיה משפטית מסוימת.

יצחק הרצוג: אומרת נציגת משרד המשפטים שלא ניתן להוסיף לאלתר.

יצחק הרצוג: אני מוכן להתחייב שאני אעביר את זה בקבינט הכלכלי-חברתי ונביא תיקון של הצו לכאן.

יצחק הרצוג: אין לי בעיה ואני מוכן לקיים דיון על זה.

יצחק הרצוג: אני מבקש לאשר את הצו.

דוד טל: השולחן הזה הוא גם שולחן של פשרות.

דוד טל: אני חושב שצריך לקבל את כל הדבר הטוב הזה, ואם לא, הכול ייפתח.

דוד טל: לכן גם משרד המשפטים צריך למצוא את הדרך כדי לאפשר את זה.

הלית זמיר: כל המצב הזה מבוסס על שיקולים מקצועיים.

הלית זמיר: יש כאן שיקולים מקצועיים שאומרים איזה אזורים.

יעקב ליצמן: את יודעת שאני עברתי על זה פעם אחת כשהוספתי את בית שאן וחצור הגלילית.

יעקב ליצמן: יש הצעה שהעלה רובי ריבלין והשר אמר שאם זו בקשת הוועדה, אנחנו סוגרים.

יעקב ליצמן: באה הוועדה ואומרת שאנחנו כרגע מחליטים שלא פותחים שום דבר וזה נגמר.

חיים אורון: צריך לתת לכל השטח הזה שצבוע לבן, בסעיף מלוניות.

יצחק הרצוג: זה ניתן לחיפה רק משיקולים מקצועיים.

יעקב ליצמן: זו המפה.

יעקב ליצמן: תעבירו אותה בין כולם.

יעקב ליצמן: שגית אומרת לי שמבחינתנו אין בעיה להצביע על התיקון הזה.

ניסן סלומינסקי: טירת הכרמל בפנים.

אוהד רייפן: מי שמגיש את מפת אזורי העדיפות הזאת, זה שר האוצר ושר התעשייה.

אוהד רייפן: שר התיירות הציע את זה מאחר שמדובר במפת אזור עדיפות של תיירות.

אוהד רייפן: במקרה יש כאן ערעור על קריית אתא.

יעקב ליצמן: לא.

יעקב ליצמן: בא חיים אורון בשם ועדת הכספים ואומר שיש שם קטע לבן שאותו צריך לחבר.

ראובן ריבלין: ועדת הכספים מתקנת עיוות שלכם.

אוהד רייפן: מעבר לבקשה הזאת, אני שמעתי כאן לפחות עוד בקשה אחת.

יעקב ליצמן: אמרתי שאם אתה מקבל את ההצעה שהתגבשה כאן, אין פתיחה ואין תוספות.

ראובן ריבלין: תיקון העיוות.

ראובן ריבלין: תאמר לשר האוצר שאנחנו לא מוכנים לעיוותים.

אוהד רייפמן: אנחנו בהחלט מבינים את חשיבות ועדת הכספים וחשוב לומר את הדברים.

אוהד רייפמן: חשוב להבין מה המקור של הצו הזה.

אוהד רייפמן: מקור הצו הזה הוא בין היתר דוח שהמדינה עשתה, שמשרד התיירות עשה, כאשר אנשים הכי מקצועיים בעולם ישבו שנה כדי להבין את הנושא.

אוהד רייפמן: כדי שתהיה עדיפות לאזור מסוים, צריך לא לתת עדיפות לאזור אחר.

ראובן ריבלין: כל מה שאנחנו רוצים הוא שלא יעשו עיוותים.

אוהד רייפמן: חשוב להבהיר שבמפה הזאת אין עיוותים ואני אסביר למה.

אוהד רייפמן: אני לא איש מקצוע בתיירות, אבל אני יכול להסביר.

יעקב ליצמן: ועדת הכספים עומדת להצביע על מפת אזורי הפיתוח לתיירות, על הצו שהאוצר ומשרד התיירות הביאו בפנינו.

יעקב ליצמן: צו עידוד השקעות הון (קביעת תחומי אזורים מיוחדים לעניין מפעלי תיירות), התשס"ז-2006.

יעקב ליצמן: הוועדה החליטה – ונצביע על זה – שבנוסף למפה, ייעשו פה ושם תיקונים של ליקויים שלדעתה צריך לתקן.

יעקב ליצמן: כל חברי הוועדה שהצביעו בעד מצאו לנכון לגבי מלוניות והחליטו שזה נכון.

יעקב ליצמן: מי בעד?

יעקב ליצמן: מי נגד?

יעקב ליצמן: מי נמנע?

יעקב ליצמן: צו לעידוד השקעות הון (קביעת תחומי אזורים מיוחדים לעניין מפעלי תיירות), התשס"ז-2006- אושר פה אחד